jkorsvik/nowiki_second_scrape_merged huggingface dataset:
Salutt

Salutt (av latin: salutare, å hilse) er avfyring av et bestemt antall løsskudd med kanoner eller håndvåpen, som honnør eller æresbevisning. Denne form for etikette har sin opprinnelse i sjømilitær tradisjon.
Offentlig salutteres det i Norge fra saluttpliktige orlogsfartøy og fra festninger med saluttplikt , for eksempel ved statsbesøk og flåtebesøk og andre særlig høytidelige anledninger, fastsatt av de militære myndigheter i hvert enkelt tilfelle. Det salutteres fast på 8. mai, 17. mai og 7. juni, og på fødselsdager for myndige medlemmer av kongehuset. Tidspunktet for slik fast salutt er kl. 12 på hverdager og kl. 13 på helligdager. Barnefødsler, bryllup, tronskifte, dødsfall og gravferdshøytideligheter i kongehuset markeres likeledes med salutt.
Den største (og i praksis vanligste) salutt innebærer 21 skudd avfyrt med 5 sekunders mellomrom, undertiden dobbelt salutt (2 x 21 skudd med 60 sekunders mellomrom mellom skuddseriene). Sørgesalutt avgis med 30 sekunders opphold mellom hvert skudd.
Offentlig salutt med håndvåpen foretas i Norge bare i militære begravelser i krigstid.
For saluttering i privat regi gjelder egne regler, både med saluttkanon og egnede håndvåpen.


== Antall skudd ==
Antall skudd i en salutt skal alltid være oddetall

21 skudd for stats-/orlogsflagget, kongelig person, statsoverhode (ev. generalguvernør som er berettiget i eget land), nasjonale høytidsdager.
19 skudd for statsminister, flåteadmiral, marskalk, ambassadør, guvernør el. tilsv. embetsmann som er berettiget i eget land.
17 skudd for forsvarsminister, forsvarssjef, admiral, general, guvernør el. tilsv. embetsmann som er berettiget i eget land.
15 skudd for viseadmiral, generalløytnant, generalinspektør, guvernør el. tilsv. embetsmann som er berettiget i eget land.
13 skudd for kontreadmiral, generalmajor, chargé d'affaires, generalkonsul, embetsmann som er berettiget i eget land.
11 skudd for flaggkommandør, brigader, embetsmann som er berettiget i eget land.
9 skudd for kommandør, oberst, kommandørkaptein, oberstløytnant.
7 skudd for orlogskaptein, major, konsul.Antallet 21 skudd kommer av at antall våpen på et typisk skip var 7, men fordi kruttet var laget av natriumnitrat var det problematisk å holde det tørt på skip. På grunn av dette sa reglene at for hvert skudd skipene fyrte av, skulle bakkestasjonene avfyre to.


== Salutteringspliktige festninger i Norge ==
Akershus festning - Oslo
Oscarsborg festning - Drøbak
Fredriksten festning - Halden
Kongsvinger festning - Kongsvinger
Bergenhus festning - Bergen
Kristiansten festning - Trondhjem
Vardøhus festning - Vardø


== Andre ==
Ved Ulsnes i Stavanger avfyres 21 skudd 17. mai


== Referanser ==


== Kilder ==
Kapitlet «Merker, flagg og salutt», pkt. 3 «Salutt», «Veiledning i skikk og bruk for Forsvaret», Forsvarets overkommando, 2001, s. 81-83.
Bestemmelser om saluttering, Sjef FAKT fastsetter Bestemmelser om saluttering til bruk i Forsvaret; Oslo, 4. desember 2010 John Einar Hynaas Brigader, Sjef Forsvarets avdeling for kultur og tradisjon [1]
When Love Comes to Town

When Love Comes to Town er en singel av den irske rockegruppen U2.
Dette var den tredje singelen fra albumet Rattle And Hum. Singelen ble utgitt i flere formater, både 7″ og 12″ vinyl, kassett og CD.
I 1986 turnerte B.B. King i Irland, og han møtte U2. Bandet og blueslegenden trivdes i hverandres selskap, så bra at King ba gruppen skrive en sang til han. Bono kom opp med deler av sangen med en gang, men måtte som vanlig slite med resten. King ble imponert over det han leste, og ville heller spille inn sangen som en duett, siden han mente Bono hadde så mye sjel.
Singelen toppet på en sjetteplass i Storbritannia, en 68.-plass i USA mens den i Norge aldri kom inn på topp 20. 


== Sanger på singelen ==
«When Love Comes to Town (Single Version)» (3:34)
«When Love Comes to Town (Album Version)» (4:15)
«Dancing Barefoot (Short)» (4:13)
«Dancing Barefoot (Long)» (4:47)
«When Love Comes to Town (Live from the Kingdom Mix)» (7:28)
«God Part II (Hard Metal Dance Mix)» (4:46)På The Best of 1980-1990 er det singelversjonen som brukes.
«Dancing Barefoot» er en Pattie Smith-cover. Det er den lengste versjonen som ble utgitt på B-sidedelen av The Best of 1980-1990.
God kveld Norge

God kveld Norge er norsk aktualitets- og underholdningsprogram som gikk på TV 2 fra 1997 til 2022. Programmet dekker kjendis- og underholdningsbransjen, hovedsakelig i Norge, men også utlandet. Programmet ble ledet av Dorthe Skappel fra 1997 til 2021 og av Marte Bratberg og Dennis Siva Lie fra 2021 til 2022.  Programmet ble sendt på lørdagskvelder og var et av kanalens lengstlevende programmer.  
God kveld Norge har i en årrekke også laget en rekke portrettspesialer av kjente artister som som Dolly Parton, Aqua, ABBA, Justin Bieber og Michael Jackson. De har også laget ekstrashow i for- og etterkant av store prisutdelinger som Gullruten og Amandaprisen.  


== Om programmet ==
Programredaktør i TV 2 er Bård Eriksen. Han var også prosjektleder for blant annet Senkveld med Thomas og Harald, Gylne tider og Allsang på Grensen. Programmet ble fra 2016 produsert av Mastiff.Blant tidligere reportere i programmet finner man TV 2-produsent og Se og Hør-journalist Vegard Besstun Normann. Normann ble ofte brukt som TV 2 Nyhetskanalens «kjendisekspert». Han har også stått bak realityseriene Linni og Petter elsker Mari og Iskrigerne. Andre som har jobbet i programmet er Laila Madsø, Monica Øien, Thomas Leikvoll og Monica Csango. Musikkanmelder i programmet var Henning Dyngvold, som også har laget intromusikken til programmet.I 2022 forsvant programmet fra TV, men fortsatte som nett-TV på TV 2 Play.


== Nye God kveld Norge ==
Dorthe Skappel ga seg i 2022 som programleder etter 22 år da det ble kjent at God Kveld Norge forsvinner fra TV-ruten, men blir fortsatt vist på nett-TV.Niklas Baarli og Marte Bratberg ble de nye programlederene. Sophie Elise Isachsen vikarierte for Marte Bratberg i en periode. Tonje Frigstad var i en periode vikar for Isachsen. Martine Lunde og Aleksander Sætersøl ledet også programmet i en liten periode. Etter dette ble det kjent at Marte Bratberg kommer tilbake, men at Dennis Siva Lie tar over for Niklas Baarli.


== Referanser ==


== Eksterne lenker ==
Offisielt nettsted 
God kveld Norge på TV 2 Sumo
(en) God kveld Norge på Internet Movie Database
Skyld (jus)

Den som har utvist skyld i juridisk forstand, må kunne klandres for sin opptreden. Skyld har flere grader. Simpel eller vanlig uaktsomhet foreligger hvor vilkåret om klanderverdig opptreden er oppfylt; grov uaktsomhet krever i tillegg et markert avvik fra forsvarlig opptreden. Ved forsett har man opptrådt slik at følgen har vært et bevisst resultat av handlingen. Skyldbegrepet har betydning innenfor flere rettsområder, først og fremst strafferett og erstatningsrett. Det vil imidlertid komme inn indirekte innenfor de aller fleste rettsområder, der ansvarsspørsmål kan oppstå; obligasjonsrett og forsikringsrett er viktige eksempler.
I den norske lov om straff er hovedregelen at man må ha handlet med forsett for at straff skal komme til anvendelse, men i en rekke bestemmelser er det tilstrekkelig at man har utvist uaktsomhet.For alminnelig erstatningsansvar kreves simpel uaktsomhet, som kjennetegnes ved at man ikke har handlet slik som man burde. I mange tilfeller beror det foretrukne handlingsalternativet på hva som kan ventes av alminnelig forstandige personer, mens det i andre tilfeller legges vekt på at man har brutt særskilte handlingsregler.
Det latinske ordet culpa brukes ofte synonymt med «skyld» i rettslig terminologi. Betydningen av ordet er opprinnelig et generelt begrep for skyld, som omfatter både forsett og uaktsomhet, men i praksis brukes det bare i betydningen «uaktsomhet». Det tilsvarende latinske ordet for forsett er dolus.


== Se også ==
Matrikkelskyld


== Referanser ==
Barnesete

Barnesete er et spesialsete for barn til bruk i bil. Setet bedrer sikkerheten for både barn og voksne i bil, da barn ved uhell ikke blir kastet rundt i bilen, noe som kan være til skade for både barn og voksne. 
Barneseter kan festes med bilens bilbelter, eller ha egne festemekanismer. Fra 2007 har festemetoden Isofix vært standard for nye biler, og kommer enten ferdigmontert eller som ekstrautstyr. Et barnesete kan være festet slik at barnet ser forover eller bakover. Tester har vist at det er setene som vender bakover som er sikrest. 
Noen barneseter har også spesialmekanismer som kobler ut kollisjonspute. Barn lavere enn 140 cm bør ikke sitte i forsete med aktiv kollisjonspute. Enkelte biler har mulighet til å koble ut kollisjonsputen slik at den deaktiveres. 
Et barnesete som har stått i en bil som har kollidert skal kasseres av sikkerhetsårsaker, uansett om det satt barn i det eller ikke.


== Regler i Norge ==
Barn skal sikres i bil med utstyr som er tilpasset barnets vekt. Det er forbudt med bakovervendt barnestol i passasjersetet foran i biler med aktiv kollisjonspute der. Er barnet over 135 cm trenger det ikke å sikres med annet enn bilens setebelter, med mindre det er under 150 cm, og det finnes annet egnet godkjent sikkerhetsutstyr egnet til barn mellom 135 cm og 150 cm i bilen. Er barnet over 36 kilo tungt, trenges ikke særskilt sikkerhetsutstyr for barn.
Det er det påbudt med bakovervendt barnesete for barn frem til de er 9 kilo.
Barn under tre år skal ikke transporteres i biler uten bilbelte (veteranbiler), og ingen barn skal transporteres i forsete i bil uten bilbelte.


== Referanser ==


== Eksterne lenker ==
Sikring av barn i bil hos Vegvesenet
Sikring av barn i bil https://www.tryggtrafikk.no/tema/sikring-av-barn-i-bil/ Trygg Trafikk
Barnesete røk i test hos NRK
Glomdalsmuseet

Glomdalsmuseet i Elverum er et av Nordens største frilufts-museum, og Norges tredje største i forhold til bygningsmasse. Museet ble stiftet av Magnus Hamlander i januar 1911. Det ble etablert som et kulturhistorisk museum for Solør og Østerdalen og museets område består idag av nærmere 100 bygninger; organisert i tun etter beliggenhet/kommune som begynner med Tynset og går i tilnærmet geografisk rekkefølge fram til Solør/Finnskogen. Et av museets eldste hus er Stemsrudstua, datert til ca. 1620.
I dag er Glomdalsmuseet en av syv avdelinger i Anno museum, tidligere Hedmark fylkesmuseum. Formidling av romanifolkets (taterne) historie ble oppnevnt til museets særoppgave av Kulturdepartementet, hvoretter det flerkulturelle Norge gjennom flere hundre år fortelles gjennom utstillingen Latjo drom. En annen fast utstilling er Fra sverd til stridsvogn - Hedmarks militære historie gjennom 1000 år, som finnes i Steinbygningen. Glomdalsmuseet huser over 60 000 bind fra Helge Væringsåsens samlinger, i tillegg til en omfattende kunstsamling som ble skjenket til Elverum kommune av hans arvinger.


== Det flerkulturelle Norge ==
Glomdalsmuseet har i sitt friluftsmuseum flere bygninger som representerer byggeskikken til skogfinner som slo seg ned i grensetraktene mot Sverige. Sørsamisk kultur er også representert i samlingene. På 1990-tallet påtok museet seg oppgaven å dokumentere og formidle romanifolkets kultur og historie gjennom utstillingen. For å styrke formidlingen av romanifolkets historie og kultur lanserte museet i 2006 den permanente utstillingen Latjo drom, som ble til i samarbeid med blant annet Taternes Landsforening (TL) og Landsorganisasjonen for romanifolket (LOR). Vandreutstillingen Latjo drom ble ferdig i 2008. Museet lanserte senere nettutstillingen Latjo drom med utgangspunkt i samme materiale som vandreutstillingen.


== Bilder ==

		
		
		
		
		
		
		
		
		
		
		
		


== Litteratur ==
Welle-Strand, Erling (1916-2013) (1974). Museums in Norway. Oslo: Royal Ministry of Foreign Affairs. s. 18. ISBN 8271770039. 


== Eksterne lenker ==
Glomdalsmuseet – museets nettside
Glomdalsmuseet / Nasjonalbiblioteket
Skirbekk, Håvard (1963): Hus og tun : Glomdalsmuseet, Elverum, blabok, Nasjonalbiblioteket
Sør-Irlands provisoriske regjering

Sør-Irlands provisoriske regjering var en overgangsregjering i Sør-Irland som ble opprettet i 1922 for å signere den anglo-irske traktaten og dermed opprette Den irske fristat. Regjeringen foretrakk selv å kalle seg «Irlands provisoriske regjering» (irsk Rialtas Sealadach na hÉireann), hvilket er misvisende ettersom den ikke hadde myndighet i Nord-Irland. 


== Bakgrunn ==
I henhold til Den irske republikks grunnlov av 1919 fortsatte den lovgivende forsamlingen Dáil Éireann å eksistere etter at den hadde ratifisert traktaten. I protest mot ratifiseringen gikk Eamon de Valera av som president, og forsøkte så gjennom nyvalg å sikre seg en sterkere posisjon. Dette slo feil, og Arthur Griffith ble ny president. 
Regjeringen som utgikk fra Dáil hadde ingen juridisk status etter Storbritannias konstitusjon; faktisk utgikk den fra det britene rent teknisk sett fortsatt regnet som en ulovlig forsamling. Derfor trengte man en regjering i Sør-Irland, staten som var opprettet gjennom Government of Ireland Act 1920, men som aldri hadde blitt etablert på skikkelig vis ettersom parlamentsmedlemmene boikottet den og i stedet etablerte Dáil og republikken. Dermed opprettet man den provisoriske regjeringen, som teknisk sett måtte stå til ansvar overfor det sørirske House of Commons. Denne forsamlingen møttes kun en gang for å ratifisere traktaten, ettersom langt de fleste representantene tilhørte Sinn Féin som boikottet den. 
De fleste av republikkens ministre ble samtidig ministre i den provisoriske regjeringen. Michael Collins ble formann, hvilket i praksis tilsvarte en statsministerpost. Han forble samtidig finansminister i Griffiths republikanske regjering. Innsettelsen av Collins illustrerer de kompliserte konstitusjonelle hensyn som måtte tas. I teorien var han statsminister oppnevnt av den britiske kronen, med kongelig aksept. Han måtte derfor formelt møte Irlands stattholder, iscount FitzAlan of Derwent. Fra republikanernes side ble dette sett på som at Collins møtte stattholderen for å akseptere overgivelsen av Dublin Castle. Fra britisk side ble det sett på som at han møtte FitzAlan for å «kysse hendene», det formelle navnet på innsettelsesseremonien. 
Motstanderne av traktaten trakk seg fra parlamentet, og opprettet en alternativ regjering under de Valera. De startet så en kampanje som førte til utbruddet av den irske borgerkrig. Sommeren 1922 la Collins i praksis ned arbeidet som formann for den provisoriske regjeringen, og viet seg til oppgaven som øverstkommanderende for den nasjonale hæren. Den 22. august 1922 ble han drept i et bakhold i Béal na mBláth i Cork. 
Bare ti dager før Collins’ død, hadde Arthur Griffith dødd av hjerneblødning, og W.T. Cosgrave tok over som leder av begge regjeringer. Dermed ble distinksjonen mellom de to praktisk talt uten betydning. I desember 1922 ble både Den irske republikk og Sør-Irland erstattet av Den irske fristaten.


== Regjeringsmedlemmer ==


=== Første regjering (16. januar–30. august 1922) ===


=== Andre regjering (30. august–6. desember 1922) ===
Jan «Jonas» Gulbrandsen

For friidrettsutøveren med samme navn, se Jan Gulbrandsen.
Jan «Jonas» Gulbrandsen (født 28. juli 1933, død 8. oktober 2016) var en norsk fotballspiller, kjent fra Skeids lag på 1950- og 60-tallet. Han spilte rundt 350 A-lagskamper for klubben. I tillegg spilte han fem kamper for ungdoms- og B-landslaget. Gulbrandsen vant seks norgesmesterskap med Skeid i årene 1954, 1955, 1956, 1958, 1963 og 1965 – noe som er norsk rekord. Gulbrandsen vokste opp i Chr. Michelsens gate, nær Dælenenga i Oslo, og bodde senere på Tveita i samme by. Han var utdannet mekaniker og arbeidet som lærer på Strømmen videregående skole i 21 år. I 1979 fikk han en sønn som ble døpt Jonas. Navnet var nærmest et folkekrav.


== Referanser ==


== Eksterne lenker ==
Portrett av Jan «Jonas» Gulbrandsen – Skeids nettsider
Sadok

Sadok (hebraisk: צָדוֹק – Ṣāḏôq) var ifølge Bibelen en israelittisk prest på Davids og Salomos tid.Han nevnes allerede som en viktig person i kong Davids regjeringstid. Her dukker han uventet opp etter erobringen av Jerusalem som prest ved siden av Abjatar, uten at noe sies om hvor han kommer fra. Under kong David ser disse to prestene ut til å være jevnbyrdige, men i striden om kong Davids etterfølger støttet de hver sitt kongsemne. Da Sadoks parti gikk av med seieren, siden Salomo ble valgt til konge, ble Abjatar avsatt og forvist fra Jerusalem. Sadoks navn ser ut til å inngå i kongenavnene Melkisedek (Melki-Sadok), Salems konge og El-prest, og Adonizedek (Adonis-Sadok).Abjatar skal ha representert den opprinnelige, israelittiske Jahve-dyrkelsen, mes Sadok stod for den lokale El-eljon-dyrkelsen i Jerusalem. Ifølge fortegnelsen over Davids sønner skulle Kilab være den eldste etter at Amnon og Absalom var døde. Men den fjerde i rekken, Adonja, gjorde krav på tronen med støtte fra Joab og Abjatar. Mot ham stod et annet parti, ledet av Batseba med støtte fra Sadok, Benaja og Natan. Dette fikk kong David til å utnevne Salomo, noe Batseba også hevdet at David tidligere hadde lovet.Sadok ble utnevnt til yppersteprest etter at Salomo hadde blitt konge og forvist Abjatar. Det antas vanligvis at Sadok var den første ypperstepresten i tempelet i Jerusalem. Teksten om Sadoks kroning og salving av kong Salomo i Første Kongebok er brukt i Georg Friedrich Händels kroningshymne Zadok the Priest.
Sadok ble trolig etterfulgt av sin sønn Ahimaas. 
Saddukeerne hentet trolig sitt navn fra ham.


== Noter ==


== Referanser ==


== Kilder ==
«2. Samuelsbok». 
«1. Kongebok».
Madura

Madura er en indonesisk øy utenfor nordøstkysten av Java. Den er 4 560 km², omtrent 160 kilometer lang og 35 kilometer bred. Øyen er separert fra Surabaya, som er Indonesias nest største by, av Madurastredet. I 2008 ble øyen forbundet med Surabya av en bro. 
Hovednæringene er saltutvinning, fiske, kvegoppdrett og jordbruk. 
Øyen styres som en del av distriktet Øst-Java og den lokale hovedstaden på øyen heter Pamekasan. Det bor i underkant av 4 millioner innbyggere på Madura, og de fleste av disse er etniske maduresere. Innbyggerne på Madura bruker også sitt eget språk.


== Referanser ==


== Eksterne lenker ==
(en) Madura – kategori av bilder, video eller lyd på Commons
Bawean

Bawean er en øy i Indonesia som ligger omtrent 200 kilometer nord for Surabaya i Javasjøen. Øya er rundt 15 km i diameter og er dominert av en utdød vulkan, som på det meste strekker seg 650 meter over havet. Det er om lag 65 000 innbyggere på Bawean, hvor rundt 40 000 bor i hovedstaden Sangkapura, mens de resterende bor i små landsbyer spredt omkring på øya.
Lombok

Lombok er ei øy i provinsen Nusa Tenggara Barat i Indonesia. Den har rundt 3 millioner innbyggere. Lombokstredet adskiller øya fra Bali mot vest, og Alas-stredet skiller den fra Sumbawa mot øst. Øya er relativt sirkulær, med en «hale» mot sydvest, og et totalt areal på 4 725 km². Øyas administrative senter og største by er Mataram.


== Referanser ==


== Eksterne lenker ==
(en) Lombok – kategori av bilder, video eller lyd på Commons
Sumbawa

Sumbawa er ei indonesisk øy som befinner seg i provinsen Nusa Tenggara Barat øst i landet, med Lombok mot vest, Flores mot øst og Sumba lengre mot sørøst.
Sumbawa er ei øy på 15 447 km² (3 ganger størrelsen til Lombok) med en befolkning på rundt halvannen million.


== Referanser ==


== Eksterne lenker ==
(en) Sumbawa – kategori av bilder, video eller lyd på Commons
North American X-15

North American X-15 var et eksperimentelt rakettfly utviklet av North American Aviation Inc., og som fløy første gang 8. juni 1959. Flyet satte en rekke farts- og høyderekorder, og 8 piloter fikk «astronautvingen» etter testflyvninger i stor høyde. To av flygerne i X-15-programmet, Neil Armstrong og Joe Engle, ble seinere astronauter i NASAs romfartsprogram, og erfaringene med flyet kom til nytte for både Apollo- og romfergeprogrammet.


== Beskrivelse og tekniske detaljer ==

North American bygde tre X-15, henholdsvis X-15-1 (serienummer 56-6670), X-15-2 (serienummer 56-6671) og X-15-3 (serienummer 56-6672). Flyet hadde en lengde på 15,32 m og hadde et vingespenn på 6,80 m. Brutto vekt var på 14.186 kg. En spesiell legering kalt Inconel X ble brukt i konstruksjonen av flyet for å motstå opphetning i høy hastighet. X-15 var utstyrt med en Thiokol XLR-99 rakettmotor med en skyvekraft på 222,5 kN.


== X-15 programmet 1959-1968 ==
X-15 programmet, som var et samarbeid mellom NASA, det amerikanske flyvåpen, marinen og North American, var aktivt mellom 1959 og 1968. Programmet skulle utforske problemstillinger ved hypersonisk flyvning, og en rekke data ble samlet inn som skulle komme romprogrammet til NASA til gode. X-15-2 ble det første som fløy for egen maskin, den 17. september 1959, men med en XLR-11 rakettmotor fordi XLR-99 fremdeles ikke var klar for bruk, X-15-2 skulle også bli den første til å fly med rakettmotoren XLR-99 den 15. november 1960. X-15-1 var også aktiv på dette tidspunktet, men X-15-3 ble forsinket av en eksplosjon under en testkjøring av motoren på bakken og fløy først 20. desember 1961 med Neil Armstrong bak spakene.
X-15-2, som da hadde blitt oppgradert og fått betegnelsen X-15A-2 fløy siste gang 3. oktober 1967. Flyet satte denne dagen en uoffisiell fartsrekord med hele 7274 km/t, men ble påført skader som gjorde at det aldri ville fly igjen. X-15-3 gikk tapt i en ulykke 15. november 1967. X-15-1 fortsatte programmet som eneste gjenværende fly gjennom 1968 og foretok sin siste flygning 24. oktober 1968.
12 flygere gjennomførte totalt 199 flygninger med X-15 mellom 1959 og 1968.


=== Rekorder ===
X-15 satte en rekke farts- og høyderekorder de årene det var aktivt. Fartsrekorden på 7274 km/t ble slått av romfergen Columbia i 1981, men høyderekorden satt av X-15-3 17. juli 1962 på 95.936 m er offisiell og står fremdeles. En uoffisiell høyderekord på 107.960 m ble satt 22. august 1963


== Referanser ==


== Litteratur ==
Baker, David: North American X-15 - Owners' Workshop Manual. Haynes Publishing 2016. ISBN 978-0-85733-767-2
Davies, Peter E.: North American X-15. Osprey Publishing 2017. ISBN 978-1-4728-1991-8


== Kilder ==
NASA – American X-vehicles, An Inventory—X-1 to X-50 (side 21-22) Utgitt 2003 (pdf) Besøkt 20. mars 2015


== Eksterne lenker ==
(en) North American X-15 – kategori av bilder, video eller lyd på Commons 
(en) North American X-15 – galleri av bilder, video eller lyd på Commons
Plott

Plott brukes i følgende betydninger:

Handling eller plott – handlingsarrangement i fiksjonstekster.
Plott – kart med inntegna posisjoner.
Plot, et norsk magasin som er utgitt siden 2011
Diagram (f.eks. boksplott, fiolinplott, stilk-og-blad-plott, med mer)
Urge

Urge er et brusprodukt fra Coca-Cola Company. Urge ble først lansert i Norge som et test-produkt. Urge kom så til flere europeiske land i 1996 og ble raskt populær. Dette førte til at Coca-Cola valgte å lansere Urge i USA for å konkurrere med Pepsis Mountain Dew. Der fikk drikken navnet «Surge» i stedet. Den amerikanske versjonen hadde i tillegg et grønt fargestoff, i motsetning til det gule som blir brukt i Norge. I Danmark og Sverige ble drikken lansert som «Urge». I september 2017 ble en sukkerfri variant på oransje flaske lansert kun på 0,5 l-flaske.Surge solgte bra i de første årene i USA, men salgstallene begynte etter hvert å stupe. Ifølge Coca-Colas norske hjemmesider er Norge nå det eneste landet hvor Urge selges. Opprinnelig ble Urge solgt i både 0,5 l- og 1,5 l-flasker, men etter en stund gikk man over til å selge kun 0,5 liters-flasker. Det ble også en periode produsert 0,33 l-bokser med Urge. Etter en aksjon på nettsamfunnet Facebook bestemte Coca-Cola Company seg for å starte opp igjen produksjonen av Urge på 1,5 l-flasker. Disse ble igjen tilgjengelige 1. september 2008.
Delvis på bakgrunn av protester fra Surge-entusiaster, som websiden SaveSurge.org, valgte Coca-Cola Company å lansere Vault i USA i 2006. Drikken sies å ha enkelte likhetstrekk med Surge.
Urge Intense var en energidrikk som ble solgt på 0,5 l bokser.


== Innhold ==
Ifølge produktets emballasje:
Vann, 11 % sukker, 2 % maltodextrin, kullsyre, aromaer, surhetsregulerende middel (E330 og E331), appelsinråsaft, (konserveringsmiddel (E202)), koffein, antioksidant (E300), farge (E160a), stabilisator (E410)
En 0,5 l flaske Urge inneholder 14,5 mg koffein. Urge har mer sukker enn Coca-Cola.


== Se også ==
E-nummer


== Referanser ==


== Eksterne lenker ==